जंग रूस ने शुरू की; मॉस्को ने कहा- यूक्रेन के आतंकी हमलों का बदला लेंगे
Russia Ukraine War Latest News Updates - रूस की राजधानी मॉस्को में डिफेंस मिलिट्री हेडक्वार्टर के पास हुए ड्रोन अटैक पर अमेरिका ने यूक्रेन का साथ नहीं देने का फैसला किया है। दरअसल, सोमवार को रूस ने आरोप लगाया था
रूस की राजधानी मॉस्को में डिफेंस मिलिट्री हेडक्वार्टर के पास हुए ड्रोन अटैक पर अमेरिका ने यूक्रेन का साथ नहीं देने का फैसला किया है। दरअसल, सोमवार को रूस ने आरोप लगाया था कि यूक्रेन ने मॉस्को में 2 ड्रोन्स से हमला किया। इसके बाद व्हाइट हाउस ने अपने स्टेटमेंट में इसका विरोध किया।
प्रेसिडेंट हाउस की प्रवक्ता कैरीन जीन पियरे ने कहा- अमेरिका कभी भी रूस के अंदर यूक्रेनी हमलों का समर्थन नहीं करेगा। ये जंग रूस ने शुरू की थी। वो कभी भी अपनी सेना को यूक्रेन से वापस बुलाकर इसे खत्म कर सकते हैं।
इस बीच रूस ने यूक्रेन के हमले का बदला लेने की बात कही है। रूस के विदेश मंत्रालय ने इसे यूक्रेन का आतंकी हमला बताया है।
मॉस्को में बिल्डिंग पर 2 ड्रोन से अटैक हुआ
सोमवार को मॉस्को के मेयर सर्गेई सोबयानिन ने बताया था कि यूक्रेन ने सुबह लगभग 4 बजे 2 गैर-आवासीय इमारतों पर आतंकी हमला किया। इस दौरान किसी को चोट नहीं पहुंची। हालांकि, जिस बिल्डिंग के ऊपर अटैक हुआ उसे काफी नुकसान पहुंचा। रूस के मुताबिक, यूक्रेन के हमले को उनके एयर डिफेंस सिस्टम ने नाकाम कर दिया।
क्रीमिया में भी 17 ड्रोन्स से हमला, यूक्रेन ने ली जिम्मेदारी
इस बीच रूस के कब्जे वाले क्रीमिया में भी सोमवार देर रात यूक्रेन ने 17 ड्रोन से हमला किया। इन ड्रोन्स से हथियारों के वेयरहाउस और एक रेसिडेंशियल बिल्डिंग को निशाना बनाया। CNN से बात करते हुए यूक्रेन के रक्षा मंत्री ओलेक्सी रेज्निकोव ने हमले की जिम्मेदारी ली। उन्होंने कहा- यूक्रेन रूस पर इस तरह के हमले जारी रखेगा, ताकि वो अपने नागरिकों की रक्षा कर पाए।
रूस के विदेश मंत्रालय के मुताबिक, हमले के कुछ देर बाद ही मॉस्को के बाहर हेलीकॉप्टर जैसा दिखने वाला एक और ड्रोन नजर आया। हालांकि, इसमें कोई विस्फोटक सामान मौजूद नहीं था। ये ड्रोन एक कब्रिस्तान में जा गिरा।
हमले के बाद रूस के पूर्व राष्ट्रपति दिमित्री मेदवेदेव में कहा- रूस को यूक्रेन को लेकर और सख्त रवैया अपनाने की जरूरत है। हमें अपने टारगेट्स का दायरा बढ़ाने की जरूरत है। यूक्रेन की सेना और लीडर्स रूस के नागरिकों को डराने-धमकाने की कोशिश कर रहे हैं।
पिछले हफ्ते ग्रेन डील से बाहर हुआ था रूस
रूस ने पिछले हफ्ते ग्रेन डील से बाहर निकलने के बाद ब्लैक सी के पास ओडेसा में यूक्रेनी पोर्ट पर हमला कर दिया था। इसके बाद जेलेंस्की ने कहा था- रूस को भी वैसा ही महसूस करने को मिलेगा जैसा फिलहाल हम कर रहे हैं। इससे पहले जुलाई की शुरूआत में भी रूस ने यूक्रेन पर मॉस्को की 2 बिल्डिंग पर 5 ड्रोन से हमले का आरोप लगाया था।
मई में भी रूस ने मॉस्को की 2 बिल्डिंग पर हुए ड्रोन अटैक के लिए यूक्रेन को दोषी ठहराया था। रूस के डिफेंस मिनिस्ट्री ने कहा था कि कीव ने करीब 8 ड्रोन से आतंकवादी हमला किया। सभी ड्रोन्स को मार गिराया गया है। दोनों बिल्डिंग में रह रहे नागरिकों सुरक्षित हैं। कुछ मीडिया रिपोर्ट्स में कहा गया था कि रूस पर हमले में 30 ड्रोन का इस्तेमाल किया गया था।
3 मई को क्रेमलिन पर भी हुआ था ड्रोन अटैक
इससे पहले 3 मई को रूसी राष्ट्रपति पुतिन के घर क्रेमलिन पर 2 ड्रोन से अटैक किया गया था। दोनों ड्रोन क्रेमलिन के डोम पर क्रैश हुए थे। हालांकि, हमले के वक्त पुतिन वहां मौजूद नहीं थे। अटैक के बाद रूस ने कहा था- हम इसे आतंकी हमला मानते हैं। यह प्रेसिडेंट को जान से मारने की साजिश थी। रूस के पास इस हमले का जवाब देने का अधिकार है। इसके लिए जगह और वक्त का चुनाव भी रूस ही करेगा।
यूक्रेन ने रूस के कब्जे से छुड़ाई 50% जमीन
एक तरफ जहां पुतिन ये दावा कर रहे हैं कि उन्होंने यूक्रेन के काउंटर ऑफेंसिव को फेल कर दिया है। वहीं, अमेरिका ने दावा किया है कि यूक्रेन ने रूसी कब्जे से अपनी 50% जमीन को छुड़वा लिया है। अमेरिका के विदेश मंत्री एंटनी ब्लिंकन ने ये जानकारी दी है। CNN को दिए एक इंटरव्यू में ब्लिंकन ने कहा कि यूक्रेन ने बहुत मुश्किल लड़ाई लड़ी है।
रूस से अपने इलाके छुड़वाने के लिए किया गया यूक्रेन का काउंटर ऑफेंसिव (हमला) अभी शुरुआती फेज में है। ब्लिंकन ने कहा कि यूक्रेनी हमले एक या दो हफ्तों में खत्म नहीं होंगे। ये कई महीनों तक जारी रहने वाले हैं। वहीं, यूक्रेन को उम्मीद है कि उसे अगले साल नाटो की सदस्यता मिल जाएगी।
